Uerra austro-napulitana

Antefatte 


Primma r'ê uerre revoluzionarie franzese (1792-1802), 'o Regno 'e Napule era cuvernato da 'o burbone Ferdinando IV, isso se mettette contro Napulione Bonaparte a 'o fianco d'â terza cualizione, ma cu 'a scusuta int'â battaglia 'e Austerlitz e cu 'a cunsequente pace 'e Presburgo (dicembre 1805), fuje ubbrecato a lassà 'o regno int'ê mmane d'â Franza 'ncapo d'ô 1806 e a se retirà in Sicilia.

A ll'accumenzaglia, 'o trono napulitano fuje rato a nu fratiello 'e Napulione, Giuseppe Bonaparte, ca mperò, int'ô 1808, devennette rre 'e Spagna renuncianno a 'o primmo titulo: sagliette mperzò, a 'o trono 'o cugnato e generale 'e Napulione, Gioacchino Murat. Chesto mpurtaje 'o sestema llegale e suciale franzese e fuje ferele alliato r'ê francise, abbenché, adopp'â battaglia 'e Lipsia (1813) fuje custretto a lassà 'a Granne Armata pe' sarvà 'o trono. Firmaje, azzò, nu trattato cu ll'Impero austriaco int'ô jennaro 1814 e se alliaje cu chesto.

Ô Cungriesso 'e Vienna, tuttavota, ammenacciaje 'a curona 'e Murat, racché se parlava 'e na pussibere restaurazzione r'ê Burbone, e pecchesto, Murat, quanno sapette d'â fuiuta 'e Napulione da ll'isula d'Elba, 'ncapo d'ê ciento juorne secutaje o viecchio cumannante e dechiaraje uerra a ll'Austria.

 Uerra 
 Affacciata napulitana

Gioacchino Murat dechiaraje uerra a ll'impero austriaco 'int'ô 15 'e màrzo 1815, cinche juorne primma d'â trasuta 'e Napulione a Parigge. Ll'austriace, tinche a 'o scuntro, aveveno rinfurzato ll'esercito 'int'â Lummardia, all'ordene 'e Heinrich Johann Bellegarde, poco primma 'e ll'enizio d'â uerra. Murat, lassato n'esercito 'int'ô Regno pe' llo defennere da na pussibbere 'nvasione seciliana, tanno alliata d'ô Regno Aunito, partette p'ô nord, attaccaje 'o Papa, e po' trasuto 'int'ô 30 marzo a Rimini, emettette 'o Proclama 'e Rimini pe' nzaià 'e taliane contro ll'austriace. Cheste, mperò, schiantuse d'â forza 'e ll'Impero, llo 'gnurajeno.

Ll'esercito austriaco d'ô nord Italia, forte 'e 50.000 uommene, allestuto p'azziccà 'a Franza, fuje mperzò spartuto nfra ddoje truncune, uno p'attaccà 'e franzise, e ll'ato pe se difennere da 'e napulitane. Azzò, Frimont cumannante d'ô sicondo esercito, se fermaje a Piacenza pe' putere attrappà Murat. Ntramente, 'int'ô juorno stesso r'ô Pruclama, ll'avanguardia austriaca a ll'ordene d'ô generale Federico Bianchi, fuje vattuta a nu scuntro azzicco a Cesena e custretta a se retirà mmerzo Modena, remannenno ret'ô sciummo Panaro; Murat, tanno, avanzaje vierzo Bologna, pigliata 'o 3 abbrile, pe' puo' vattaglià e vattere Bianchi chello stesso juorno, ca respignette nfino a Borgoforte, tramente 'e napulitane iognettero a Modena. 

'E ddoje devesiune ca Murat aveva 'nviato 'int'ô Stato pontificio ereno trasute in Tuscana senza purtà 'a croce, accupanno Firenze ll'8 abbrile e custregnenno 'o granduca Ferdinando III 'e Tuscana a allippà a Pisa, e 'a guarnegione austriaca a se retirà a Pistoia, secuteiata da ll'esercito napulitano.

Murat, pe' truvà ll'appuoio d'ê taliane, decirette 'e passà 'o Po, trasenno 'int'ô terretuorio cuntrullato da ll'austriace, da cui pruvenivano nutizie ca parlajeno 'e 40.000 surdate, veterane d'ê uerre napulioneche, tinche 'e piglià 'e pparte 'e Murat. Pecchesto ll'8 abbrile, 'o Po fuje appassato a Occhiobello, vecino Ferrara, e 'e napulitane entrajeno 'int'ô terretuorio austriaco.

 Cuntroffenziva austriaca 

'A battaglia 'e Occhiobello fuje ll'accadenza ca cagnaje 'e ssorte d'â uerra: adoppo ddoje juorne 'e tuzzate (8-9 abbrile) e adoppo avé perzo 2.000 uommene, ll'esercito napulitano 'e Gioacchino Murat fuje ubbrecato a se retirà a retecone a ll'âta sponna d'ô sciummo; azzò s'aunì 'a dechiarazione 'e uerra d'ê britannece, ca mannajeno na frotta mmerzo 'e ll'Italia.

Ntramente, 'o generale austriaco Frimont, aveva urdenato n'attacco pe' libberà 'a guarneggione 'e Ferrara 'nsidiata da 'e napulitane: mperzò Federico Bianchi  se muvette vierzo Carpi, difesa da na bregata cumannata da Guglielmo Pepe. Michele Carrascosa, cumannante d'a guarneggione napulitana 'e Modena, urdenaje 'e arretecà arret'ô Panaro. Pure adoppo 'o repiegamento 'e Carrascosa, Murat cuntenuaje ll'azzicco a Ferrara: Frimont cummannaje, mperzò, n'attacco 'mpizzo 'e ll'esercito napulitano. 'A battaglia 'e Casaglia, d'ô 12 abbrile, ubbregaje n'arretecata nfino a Bologna.

Frimont ordenaje 'e secuteià Murat pe' llo vattere 'ntutto: ntramente Bianchi aveva a marcià vierzo Foligno, cercanno 'e attrappà ll'esercito napulitano, Neipperg se 'nguadiaje a lla secuta 'e Murat. A chesto mumento, mperò, a 'o commanno 'e ll'austriace trasette ll'ordene 'e turnà in Lumbardia pe' azziccà 'a Francia: azzò, a cummattere Murat remanettero schitto tre cuorpe austriace, pe' nu nummero 'e 35.000 surdate. 'O rre 'e Napule, tanno, iognette a Ancona 'int'â fenitura d'abbrile.

 Battaglia 'e Tolentino 


Federico Bianchi avanzaje 'ncapo a Sciorenza 'int'ô 20 abbrile, accupaje Foligno 'o 26, pettramente von Neipperg era iunto a Fano (29 abbrile); abbenché cheste ddoje armate fossero vecine, ereno ancora assìmete: Murat decerette 'e attaccà e vattere susso Bianchi, primma ca chesto s'aunisse cu Neipperg, pe' puo' scusà ll'urtemo. 'O 2 'e maggio 1815 prencepiajeno 'a battaglia: adoppo ddoje juorne 'e tuzzate 'mpattanza, 'o Rre fuje 'nfurmato ca Neipperg marciava mmierzo Tolentino e decerette, mperzò, e se retirà.

'O 12 'e maggio, Bianchi, reunito c'ê fforze 'e Neipperg, pigliaje L'Aquila e 'o castiello suojo, marcianno puo' 'ncapo a Popoli. Nugent, tanno, êva trasuto a Romma 'int'ô 30 'e abbrile e remesso papa Pio VII 'ncoppa 'o trono, pe' puo' attrappà Murat azzicc'a San Germano (Cassino): chesto decerette 'e battaglià, ma ll'avvecinarse 'e ll'ate austriace ll'ubbregaje a se arretecà 'int'ô 16 maggio; susso ll'esercite austriace, reunite, marciajeno vierzo Napule.

Murat fuiette primma in Corseca appriesso a Cannes, pettramente 'o 20 maggio, 'e generale napulitane Michele Carrascosa e Pietro Colletta addumannajeno 'a pace, firmanno 'o trattato 'e Casalanza cu ll'austriace e arrestanno accussì 'a uerra. 'O 23 'e maggio, ll'austriace trasettero a Napule e restetuettero 'a curona a Ferdinando IV.

 Aropp'â uerra 

Cu 'a fine d'â uerra, 'e regne 'e Napoli e Sicilia fujeno aunite pe' criare 'o [[Regno de Ddoje Sicilie cuvernato da Rre Ferdinando IV 'e Napoli e Sicilia, ca deventaje Ferdinando I d'ê Ddoje Sicilie. Ll'austriace, tanno, aumentajeno 'o ppotere 'int'â ll'Italia settentriunale, crianno 'o Regno Lumbardo-Veneto, sotto 'o cuntrollo 'e ll'impero austriaco.

 Bibbliografia 
Burke, Edmund. Capitolo VII, The Annual Register or A View of the History, Politics, and Literature for the Year 1815, J. Dodsley (1816)
Cap. Batty, Robert. An Historical Sketch of the Campaign of 1815, Londra (1820)
Colletta, Pietro (tradotto da Horner, Susan). History of the Kingdom of Naples: 1734-1825, Hamilton, Adams, and Co. (1858)
Cust, Edward. Annals of the wars of the nineteenth century, (1863)
Browning, Oscar. The Fall of Napoleon, J. Lane (1907)

 Nutarelle 

 Vvoce pariente 
 Gioacchino Murat
 Trattato 'e Casalanza
 Battaglia 'e Tolentino

Categurìa:Uerra
Categurìa:Italia
Categurìa:Regno d"e Ddoje Sicilie